บจ.ส่อกำไรดำเนินงานชะลอตัว
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

...สายงานพัฒนาและวางแผนกลยุทธ์องค์กร ตลาดหลักทรัพย์แห่งประเทศไทย 
บริษัทจดทะเบียน (บจ.) ในตลาดหลักทรัพย์ มีกำไรสุทธิรวมทั้งสิ้น 150,650 ล้านบาท ในไตรมาส 3/2553 เพิ่มขึ้น 30.25% จากช่วงเดียวกันปีก่อน และเพิ่มขึ้น 17.60% จากไตรมาส 2 ปีนี้ แม้มีกำไรจากการดำเนินงาน 154,720 ล้านบาท ลดลง 3.85% จากไตรมาสเดียวกันของปีก่อนก็ตาม แต่ได้รับปัจจัยหนุนจากกำไรอัตราแลกเปลี่ยนและเงินลงทุน รวมถึงดอกเบี้ยจ่ายที่ลดลง ส่งผลให้อัตรากำไรสุทธิเพิ่มขึ้นเป็น 7.76% เทียบกับ 6.56% ในไตรมาส 3/2552
ส่วนแนวโน้มกำไรจากการดำเนินงานเริ่มมีสัญญาณการชะลอตัวลงในบางอุตสาหกรรม 
ขณะที่เครื่องชี้ทางการเงินยังสะท้อนความเข้มแข็งทั้งด้านฐานะทางการเงินและสภาพคล่อง ส่วนการระดมทุนก็ยังมีสัญญาณฟื้นตัวอย่างต่อเนื่อง สะท้อนถึงการขยายตัวของเศรษฐกิจและภาวะตลาดทุนที่เอื้ออำนวย
ทั้งนี้ ในไตรมาส 3 ปีนี้ บจ.มีรายได้จากการขายและบริการรวม 1,805,000 ล้านบาท เพิ่มขึ้น 6.72% จากไตรมาส 3/2552 และมีประสิทธิ ภาพด้านการบริหารต้นทุนลดลงเล็กน้อย โดยมีสัดส่วนของต้นทุนต่อรายได้ที่ 91.43% เพิ่มขึ้นจาก 90.49% ช่วงเดียวกันปีก่อน
นอกจากนี้ ยังพบว่าจำนวน บจ.ที่มีกำไรมีการกระจายตัวมากขึ้น โดยมีมากถึง 401 บริษัท จากทั้งหมด 506 บริษัท คิดเป็น 79.25% ของจำนวนบริษัทจดทะเบียนทั้งหมด เพิ่มขึ้นจากไตรมาส 3/2552 ที่ 78.78% และเพิ่มขึ้นจากไตรมาส 2/2553 ที่ 78.64%
ด้านดัชนีชี้วัดประสิทธิภาพการดำเนินงานของ บจ. (ไม่รวมกลุ่มการเงิน) ดีขึ้นเมื่อเทียบกับไตรมาส 3/2552 สอดคล้องกับทิศทางของผลประกอบการที่ปรับสูงขึ้น โดยมีอัตราผลตอบแทนต่อส่วนของผู้ถือหุ้น (ROE) 4.00% และมีอัตราผลตอบแทนต่อสินทรัพย์รวมอยู่ที่ (ROA) 1.80% ขณะที่มีฐานะทางการเงินอยู่ในเกณฑ์มั่นคง โดยมีอัตราส่วนหนี้สินต่อทุน (D/E Ratio) อยู่ที่ 1.15 เท่า ลดลงจาก 1.18 เท่า ในไตรมาส 3 ปี 2552 และมีอัตราส่วนความสามารถชำระดอกเบี้ย (Interest Coverage Ratio) อยู่ที่ 8.46 เท่า เพิ่มขึ้นจาก 6.36 เท่า ในไตรมาส 3/2552
ด้านการลงทุนของ บจ. (ไม่รวมกลุ่มการเงิน) มีการลงทุนเพิ่มในสินทรัพย์ถาวรลดลงเล็กน้อย โดยมีสัดส่วนอยู่ที่ 80.48% ของบริษัททั้งหมด ลดลงจาก 81.17% ในไตรมาส 3/2552 โดยมูลค่าการลงทุนเพิ่มในสินทรัพย์ถาวรในไตรมาส 3/2553 อยู่ที่ 82,650 ล้านบาท ลดลง 17.81% จากไตรมาสเดียวกันปีก่อน ซึ่งสาเหตุหลักเกิดจากมูลค่าการลงทุนในกลุ่มทรัพยากรปรับลดลง 
ด้านการระดมทุนของ บจ.ได้การฟื้นตัวของเศรษฐกิจและภาวะตลาดหุ้นเอื้ออำนวยสนับสนุนให้มีการระดมทุนเพิ่มขึ้นต่อเนื่อง รวมทั้งสิ้น 21,710 ล้านบาท มูลค่าเพิ่มขึ้น 97.40% จากไตรมาส 3/2552 
ขณะที่มีการระดมทุนในตลาดรองของตลาดหลักทรัพย์และตลาดหลักทรัพย์ เอ็ม เอ ไอ (mai) มูลค่ารวม 20,630 ล้านบาท ซึ่งส่วนใหญ่เป็นการระดมทุนของ บริษัท การบินไทย (THAI)